18/12/2018 | Administración LocalMunicipal
Santiago de Compostela
Urbanismo. Sección de Planeamento e Xestión
Anuncio de aprobación definitiva e publicación da normativa da modificación puntual do PXOM e do PE-8 no ámbito do equipamento universitario (EU-2). Grupo de vivendas de San Ignacio de Loyola

O Pleno da Corporación, na sesión ordinaria que tivo lugar o día 20 de setembro de 2018, adoptou, entre outros, o seguinte acordo: â Aprobar definitivamente a Modificación puntual do Plan xeral de ordenación municipal no ámbito do Plan especial do Campus (PE-8) vivendas de San Ignacio de Loyola e polígono 22 (Vista Alegre), segundo o documento reformado de agosto de 2018, que incorpora as reformas esixidas no informe da directora xeral de Ordenación do Territorio e Urbanismo. O acordo de aprobación definitiva publicarase no Diario Oficial de Galicia. Unha vez publicado o acordo, remitirase á Consellería de Medio Ambiente e Ordenación do Territorio a documentación esixida polo artigo 88.3 da LSG, para os efectos de inscribir a modificación puntual do PXOM no Rexistro de Planeamento Urbanístico de Galicia. Logo de que conste a inscrición no Rexistro, procederase a publicar a normativa no Boletín Oficial da Provincia. O citado acordo publicouse no Diario Oficial de Galicia do día 31 de outubro de 2018. De conformidade co disposto nos artigos 88 da Lei 2/2016, do 10 de febreiro, do solo de Galicia (LSG) e 208 e seguintes do Decreto 143/2016, do 22 de setembro, polo que se aproba o Regulamento da citada Lei 2/2016, a Modificación puntual do PXOM de referencia figura inscrita no Rexistro de Planeamento Urbanístico de Galicia, no Libro I, Tomo II, folla rexistral 87 co número RPG/00081/2018. De seguido publícase a descrición da ordenación proposta na citada Modificación puntual do PXOM.4. DESCRICIÓN DA PROPOSTA DE MODIFICACIÓN. O obxecto principal da Modificación afecta á zona cualificada polo Plan xeral vixente como EU-2, correspondente ao ámbito das vivendas de San Ignacio de Loyola, que é no que se produce a modificación na ordenación propiamente dita. Tamén afecta ao polígono de solo urbano non consolidado P-22, Burgo das Nacións, no que non se modifica a ordenación prevista no PXOM vixente, agás no que se refire aos sistemas xerais que se adscriben ao citado polígono só para os efectos da súa obtención. Se ben a Modificación afecta primordialmente a estes dous ámbitos –EU-2 e P-22-, tamén afecta á adscrición de concretos terreos do sistema xeral PU-20 (Parque das Hortas), cuxa obtención se desliga dos polígonos 11 e 42, para pasar a adscribirse ao P-22. Polo tanto, procede distinguir ata cinco subámbitos xeográficos afectados pola presente Modificación: 1. Na zona da Choupana, o sistema xeral EU-2 e grupo de Vivendas de San Ignacio de Loyola.2. Na zona do Burgo das Nacións, o polígono 22.3. Na zona do Castiñeiriño, o polígono 11.4. Na zona do Cruceiro da Coruña, o polígono 42.5. Na zona das Hortas, terreos do sistema xeral PU-20 (Parque urbano das Hortas). A ordenación que se propón para este ámbito é consecuencia da alternativa de ordenación que foi seleccionada no proceso de avaliación ambiental estratéxica do plan, tal e como se recolle no documento ambiental estratéxico (DAE) que foi remitido á Consellería de Medio Ambiente, Territorio e Infraestruturas. A alternativa seleccionada (alternativa 3) implica o mantemento do grupo de vivendas existente nas condicións da ordenanza 9A do vixente PXOM, aplicable ás actuacións unitarias de vivenda colectiva e a cualificación da parcela non edificada, situada ao sur das vivendas, como equipamento público, tal e como se recolle no plano da proposta de modificación. A ordenación para o subámbito do grupo de vivendas de San Ignacio de Loyola sería, polo tanto, directamente a que se deriva da aplicación da citada ordenanza 9A do PXOM vixente, coa obrigatoriedade de aprobar un Estudo de detalle para calquera actuación que poida alterar a imaxe unitaria do conxunto ou os seus elementos tipolóxicos máis representativos. O resto do ámbito, mantería a consideración de sistema xeral de equipamento público universitario (EU-2), modificándose a súa superficie e establecéndose unhas condicións específicas para a edificación e urbanización desta peza, que se definirán no apartado 5. A proposta de Modificación mantén a ordenación e demais determinacións establecidas polo PXOM vixente para o ámbito do P-22, Burgo das Nacións, agás respecto ao sinalado para os sistemas xerais adscritos ao polígono, que se modificarían do seguinte xeito: Redúcese en 3.046 m 2 a superficie do sistema xeral EU-2, resultando unha superficie de 4.278 m 2 adscrita a este polígono. Adscríbense ao polígono P-22, ademais do anterior, os seguintes sistemas xerais pertencentes ao sistema xeral PU-20 (parque das Hortas):  1.700 m 2 (adscritos polo PXOM vixente ao polígono P-11, Castiñeiriño)  1.800 m 2 (adscritos polo PXOM vixente ao polígono P-42, Cruceiro da Coruña) Como consecuencia dos novos datos de superficie da área e de sistemas xerais que resultan da Modificación de referencia procede rectificar o cálculo do aproveitamento tipo do polígono 22 como de seguido se indica. Aproveitamento tipo do P-22 Burgo das Nacións-Universidade Edificabilidade máxima 1,50 Superficie da área 17.103 m 2 Superficie do polígono 9.325 m 2 Superficie do sistema xeral adscrito 7.778 m 2 Distribución de usos pormenorizada no Plan: Vivenda colectiva de protección en solo de promoción pública 9.473 m 2 Usos terciarios en planta baixa 4.515 m 2 Aproveitamento ponderado cos coeficientes establecidos: [(9.473 m 2 x 0,41) + (4.515 m 2 x 1,6)]: 0,41 = 27.092,51 m 2 de uso característico vivenda colectiva de protección en solo de promoción pública Aproveitamento tipo: 27.092,51 m 2: 17.103 = 1,584 m 2 /m 2 de uso característico vivenda colectiva de protección en solo de promoción pública. A presente modificación implica substituír a adscrición de sistemas xerais efectuada polo PXOM vixente aos polígonos P-11 e P-42, que pasan agora a vincularse ao desenvolvemento do polígono P-22. Tanto o polígono 11 como o 42 foron obxecto de sendas sentenzas xudiciais firmes que obrigaron a considerar parte dos seus ámbitos como solo urbano consolidado, e que, polo tanto, obrigan á administración municipal a revisar a súa ordenación, tanto para axustar a delimitación do seu ámbito ao fallo xudicial, como para avaliar a súa viabilidade e as novas condicións urbanísticas de desenvolvemento. Esta avaliación debe efectuarse no marco dun procedemento específico de modificación do PXOM que contemple todas as posibilidades de ordenación do polígono 11, dende a súa completa desaparición, ata outras alternativas que poderían supoñer o reaxuste do seu ámbito con fixación de novos parámetros urbanísticos, incluíndo, de ser o caso, a adscrición de novo solo de sistemas xerais. Porén, ata tanto non se avance no antedito procedemento, considérase oportuno, no marco da presente Modificación, deixar sen efecto a adscrición ao polígono 11 dos terreos do sistema xeral PU-20 (Parque das Hortas), a fin de podelos adscribir ao P-22. Os Servizos Técnicos Municipais están a estudar as posibilidades de ordenación do polígono 42, toda vez que, en execución dunha sentenza, foi preciso excluír do seu ámbito parte dos terreos afectados. Sen prexuízo do que resulte deste estudo, estímase necesario tamén independizar a obtención do sistema xeral PU-20 (Parque das Hortas). Polo exposto, a través da presente Modificación, proponse deixar sen efecto a adscrición destes terreos ao polígono 42, sen prexuízo do que resulte da nova ordenación do polígono.4.5. A través da presente Modificación altérase o polígono de adscrición de parte dos terreos que forman parte do sistema xeral PU-20, e que o PXOM vixente adscribe aos polígonos 11 e 42. A resultas da Modificación proposta, os terreos afectados quedarán adscritos ao polígono 22 (Burgo das Nacións-Universidade). 5. DETERMINACIÓNS RESULTANTES DA MODIFICACIÓN. Como consecuencia da proposta de nova ordenación, que foi descrita no apartado anterior, modifícase o plano H28 do Tomo III do PXOM, que queda substituído polo plano modificado que se incorpora a esta Modificación. Así mesmo, cómpre advertir a incidencia desta Modificación na disposición transitoria 9ª do PXOM, no que atinxe á ampliación do ámbito do Plan especial do Campus (PE-8), xa que esta Modificación reduce o ámbito previsto para a ampliación do Campus na citada disposición. En desenvolvemento da disposición transitoria 9ª do PXOM, redactouse no seu día a Revisión do PE-8, que foi aprobada definitivamente con data 1 de outubro de 2010, polo que quedarían sen efecto as determinacións do citado Plan especial no ámbito da presente Modificación (ZEU-34), sendo este o documento aplicable para a ordenación dos terreos afectados, en substitución do PE-8. Tamén quedan modificadas as condicións de desenvolvemento do P-22 no PXOM vixente, unicamente no que atinxe aos sistemas xerais adscritos ao polígono para os efectos da súa obtención. Para tal efecto, inclúense como Anexo I a ficha que substituirá á do artigo 150 do PXOM vixente, e os planos de xestión modificados (23D e 28B) No que atinxe aos polígonos P-11 e P-42, debe terse en conta que a súa anulación trae causa dunha sentenza xudicial, e que as modificacións de ordenación que dela se deriven e a concreción da nova ordenación nestes ámbitos, deberá ser obxecto dun estudo específico e da tramitación administrativa que corresponda, de xeito independente ao contido desta Modificación puntual do PXOM, que non ten máis incidencia nos mencionados polígonos que a de desligar a obtención do sistema xeral do parque das Hortas (PU-20) da súa xestión, imputándoa ao polígono P-22. Por tal motivo, e estando pendente definir as novas condicións de ordenación dos polígonos 11 e 42, non se inclúen na presente Modificación as fichas modificadas correspondentes a estes dous polígonos. Nova ordenación aplicable ao grupo de vivendas de San Ignacio de Loyola As edificacións existentes quedan suxeitas á aplicación da ordenanza 9 A do vixente PXOM, sendo preceptiva a aprobación previa dun Estudo de detalle para calquera actuación que supoña un cambio na imaxe do conxunto e/ou dos elementos tipolóxicos ou representativos. O Estudo de detalle haberá de analizar as características e singularidades da edificación e detallar as obras que se precise acometer no conxunto (construtivas, de habitabilidade e accesibilidade, etc.), así como a regulación das instalacións precisas (cambios de carpintería, chemineas, reparacións necesarias, ascensores ou ramplas, ou calquera outra obra de urbanización). O ámbito do Estudo de detalle abranguerá os dous bloques de vivendas, así como os elementos de urbanización a eles vinculados. Nova ordenación aplicable á peza do sistema xeral EU-2 situada na beira sur da Avda. de Mestre Mateo Nesta peza, o uso característico é o de equipamento universitario, compatible con calquera outro uso dotacional público, así como, co de zona verde ou espazo libre. Condicións da edificación A implantación da edificación será especialmente coidadosa co entorno, procurando alterar o mínimo imprescindible o espazo existente. A edificación terá unha volumetría similar á dos bloques existentes, cunha coxía máxima de 8 m e unha fronte que non poderá superar os 45 m. A altura máxima será baixo e dúas plantas. A cuberta será plana ou a unha auga, cunha inclinación no maior de 15º. Os sotos ou semisotos non poderán exceder en ningún caso a superficie de ocupación da proxección das plantas situadas sobre a rasante, e poderán destinarse a usos complementarios dos principais, pero non a garaxe. As prazas de aparcadoiro que se estimen necesarias poderán vincularse a outros edificios de equipamento colindantes, preferiblemente no ámbito da EU-7. Condiciones da urbanización Procurarase integrar na actuación o arboredo existente e os percorridos peonís que discorren polo ámbito. O espazo non ocupado pola edificación non poderá ser pechado de ningún xeito, e pasará a incorporarse ao sistema de espazos libres públicos municipais, en continuidade coa zona libre colindante, coa que deberá integrarse, de xeito que quede garantida a súa percepción como un espazo unitario. A urbanización da parcela de equipamento implicará a definición dun espazo que permita a accesibilidade rodada aos bloques de San Ignacio de Loyola, dando continuidade a rúa da Eira da Palleira, se ben este acceso terá un tratamento coidadoso e integrador, de carácter paisaxístico, incorporando, na medida do posible, as árbores existentes, e tratando de manter o carácter natural do espazo hoxe existente. Nova ordenación aplicable ao polígono 22 (Burgo das Nacións-Universidade) Modifícase a ficha deste polígono incluída no artigo 150 da normativa do PXOM vixente, só no que atinxe aos sistemas xerais adscritos ao citado polígono, que son os seguintes: – 4.278 m 2 no Campus Sur e sur da avenida de Mestre Mateo (EU-2) – 3.500 m 2 no Parque das Hortas (PU-20) Modificación do ámbito do PE-8 A nova delimitación do ámbito do PE-8 é a que se reflicte no plano reformado da presente Modificación (O1, plano H28) En consecuencia, quedan sen efecto as previsións do citado Plan especial relativas á zona de edificación ZEU-34. Santiago de Compostela, 11 de decembro de 2018. O concelleiro delegado de Espazos Cidadáns, Dereito á Vivenda, Mobilidade e Relacións Veciñais (P. D. Decreto do 28 de xuño de 2017) Asdo.: Jorge Duarte Vázquez